**A prokloráz hatóanyag hatékonysága *in vivo* körülmények között a *Macrophomina phaseolina* növénykórokozó gombára napraforgó állományban**

*Csüllög Kitti1 – Seres Emese2 – Tarcali Gábor1 – Tóth Gyula1 – Csótó András1*

1Debreceni Egyetem MÉK Növényvédelmi Intézet, Debrecen

2Debreceni Egyetem MÉK Növénytudományi Intézet, Növénytermesztéstani, Tájökológiai és Növénynemesítési Tanszék, Debrecen

csullog.kitti@agr.unideb.hu

Korunk egyik legnagyobb kihívása a globális felmelegedés miatti szélsőséges időjárás. Az idei (2022) évben tapasztalt aszály több milliárdos gazdasági kárt okozott a termelőknek. A *Macrophomina phaseolina* a jövő egyik legnagyobb károsítással fenyegető kórokozójává fog válni Magyarországon. E melegkedvelő gomba a trópusi és szubtrópusi éghajlaton 100%-os termésveszteséget is okozhat a száraz forró periódusokban. A kórokozó ellen több védekezési lehetőséget ismerünk, mint amilyen az agrotechnikai védekezés (vetésváltás, szántás, talajfóliázás), biológiai védekezés (*Trichoderma* sp.), valamint kémiai védekezés is (gombaölő szerek). Magyarországon a vetésváltás nem kivitelezhető a kórokozó széles gazdanövényköre miatt (500 faj). Magyarországon számos, gazdaságilag fontos növényről mondható el, hogy gazdanövénye a kórokozónak, ilyen például a napraforgó, szója, kukorica, repce, burgonya, görögdinnye.

Kísérletünket 2021 tavaszán állítottuk be Debrecen környékén. Vizsgáltuk a prokloráz hatékonyságát, mint csávázó szer, és mint állománypermetező szer. A napraforgó értékmérő tulajdonságai közül vizsgáltuk a tányérátmérőt, a kaszattömeget, az ezerkaszattömeget és az olajszázalékot. A vizsgálataink eredményei alapján a csávázó szerként alkalmazott prokloráz hatóanyag szignifikánsan hatékonyabb volt az állománypermetezéshez képest a fertőzöttségi százalék, a tányérátmérő, a kaszattömeg és ezerkaszattömeg tekintetében, azonban szignifikáns eltérést nem tapasztaltunk az olajtartalomra vonatkozóan. A kontroll parcellák egyszeri állománypermetezése szignifikánsan jobb hatást gyakorolt a tányérátmérőre és az ezerkaszattömegre, de a kaszattömegre nem. A fertőzött növények valamennyi értékmérő tulajdonságban szignifikánsan alacsonyabbak voltak az egészséges növényekhez képest. Az olajszázalék a fertőzött növények esetében átlagosan 2%-kal bizonyult magasabbnak, azonban ez az érték a többi értékmérő tulajdonságban okozott veszteséget nem pótolja.